重酬姚少府
作者：賈島
朝代：唐

paragraphs: 隙月斜枕旁，諷詠夏貽什。
如今何時節，蟲虺亦已蟄。
答遲禮涉傲，抱疾思加澀。
僕本胡爲者，銜肩貢客集。
茫然九州內，譬如一錐立。
欺暗少此懷，自明曾瀝泣。
量無趫勇士，誠欲戈矛戢。
原閣期躋攀，潭舫偶俱入。
深齋竹木合，畢夕風雨急。
俸利沐均分，價稱煩噓噏。
百篇見刪罷，一命嗟未及。
滄浪愚將還，知音激所習。